DA Den Europæiske Unions Tidende C 22/7

KOMMISSIONENS AFGØRELSE

af 26. januar 2012

om nedsættelse af en ekspertgruppe i e-forvaltning

2012/C 22/04

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde og

ud fra følgende betragtninger:

(1) Som anført i meddelelsen fra Kommissionen med titlen »Den europæiske handlingsplan for e-forvaltning 2011-2015« (i det følgende benævnt Handlingsplan for e-forvaltning (1)) »bakker medlemsstaterne fuldt op om Malmøerklæringens overordnede politiske mål« (2). De opfordrer ligeledes Europa-Kommissionen til at tilrettelægge en fælles styring af denne handlingsplan, så medlemsstaterne kan deltage aktivt i gennemførelsen heraf. I Rådets konklusioner (3) af maj 2011 godkendes handlingsplanen for e-forvaltning og de planlagte foranstaltninger deri.

(2) Derfor bør Kommissionen nedsætte en ekspertgruppe bestående af repræsentanter for medlemsstaternes kompetente myndigheder, som er ansvarlige for e-forvaltning, og fastlægge dens opgaver og struktur.

(3) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (4) —

BESTEMT FØLGENDE:

Artikel 1

Kommissionen nedsætter herved en ekspertgruppe i e-forvaltning, i det følgende benævnt E-forvaltningsgruppen.

Artikel 2

Opgaver

Gruppen har til opgave:

— at rådgive Kommissionen om strategiske spørgsmål om e-forvaltning i forbindelse med handlingsplanen for e-forvaltning og give input og foreslå nødvendige tilpasninger af prioriteter, mål og foranstaltninger på grundlag af midtvejsevalueringen af handlingsplanen for gennemførelsen af e-forvaltning

— at bistå Kommissionen med at fastlægge fælles mål for medlemsstaterne angående handlingsplanens relevante foranstaltninger

— at danne et forum for strategiske drøftelser og udveksling af erfaringer med inddragelse af alle Kommissionens tjenestegrene

— at udveksle synspunkter om spørgsmål, som opstår i forbindelse med de nationale e-forvaltningsstrategier på de områder, der er omfattet af handlingsplanen for e-forvaltning, med henblik på at opfylde målene

— at danne et forum, hvori medlemsstaterne oplyser Kommissionen om fremskridt med hensyn til gennemførelsen af handlingsplanen i deres land.

E-forvaltningsgruppen vil holde kontakt med Kommissionen via den højtstående gruppe for den digitale dagsorden med henblik på at sikre en optimal gennemførelse af e-forvaltningsaktionerne.

E-forvaltningsgruppen vil desuden holde kontakt med og koordinere via Kommissionen med ISA-programudvalget (5).

Artikel 3

Høring

Kommissionen kan høre E-forvaltningsgruppen om ethvert anliggende i relation til gennemførelsen af handlingsplanen for e-forvaltning.

Artikel 4

Sammensætning — Udnævnelse

1. E-forvaltningsgruppen sammensættes af medlemsstaternes kompetente myndigheder. Hver medlemsstats myndighed udpeger en højtstående repræsentant. Repræsentanterne har ansvar for de nationale e-forvaltningsstrategier, de skal kunne sikre en passende koordinering mellem de nationale offentlige myndigheder, som beskæftiger sig med de forskellige områder, der er omfattet af handlingsplanen for e-forvaltning. Medlemsstaternes repræsentanter kan ledsages af kolleger med særlig viden om de spørgsmål, der drøftes, jf. dog de gældende bestemmelser om godtgørelse af udgifter til møder.

2. Medlemmerne udnævnes for handlingsplanens varighedsperiode (2011-2015).

3. Det kan fastsættes, at der udnævnes samme antal suppleanter som medlemmer. Suppleanter udnævnes på samme vilkår som gruppens medlemmer; er et medlem fraværende eller forhindret, erstattes det automatisk af en suppleant.

4. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i denne artikels stk. 3 eller i traktatens artikel 339, kan udskiftes i den resterende del af deres mandatperiode.

5. Navnene på de udnævnte repræsentanter offentliggøres i Kommissionens register over ekspertgrupper og lignende enheder (»registret«) og på webstedet for e-forvaltning http://ec.europa.eu/information_society/activities/egovernment/index_en.htm

Artikel 5

Gruppens arbejde

1. E-forvaltningsgruppen har en repræsentant for Kommissionen som formand.

2. Kommissionens repræsentant kan efter behov invitere eksterne eksperter med specifik kompetence inden for et emne på dagsordenen til at deltage i gruppens arbejde. Desuden kan Kommissionens repræsentant give observatørstatus til EØS- og EFTA-lande samt tiltrædende lande. I sådanne tilfælde skal disse landes kompetente myndigheder udpege en højtstående repræsentant.

3. Medlemmerne af ekspertgrupperne og deres repræsentanter samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (6). Såfremt de tilsidesætter disse forpligtelser, kan Kommissionen træffe alle de nødvendige foranstaltninger.

4. Møder i e-forvaltningsgruppen afholdes i Kommissionens lokaler. Sekretariatsopgaverne varetages af Kommissionen. Andre tjenestemænd i Kommissionen med interesse i det pågældende spørgsmål kan deltage i møder i gruppen og dens undergrupper.

5. Gruppen fastsætter selv sin forretningsorden på grundlag af en standardforretningsorden for ekspertgrupper (7).

6. Kommissionen offentliggør relevante oplysninger om gruppens aktiviteter enten i registret eller via et link fra registret til et særligt websted.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forbindelse med gruppens aktiviteter.

2. Deltagernes rejse- og opholdsudgifter i forbindelse med gruppens aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Artikel 7

Anvendelse

Denne afgørelse anvendes indtil den 31. december 2015.

Udfærdiget i Bruxelles, den 26. januar 2012. På Kommissionens vegne Neelie KROES Næstformand

(1) KOM(2010) 743.

(2) Henvisning til Malmøerklæringen: http://www.egov2009.se/wp-content/uploads/Ministerial-Declaration-on-eGovernment.pdf

(3) Rådets konklusioner om den europæiske handlingsplan for e-forvaltning 2011-2015; det 3093. møde i Rådet for Transport, Telekommunikation og Energi — alene om telekommunikation — Bruxelles, den 27. maj 2011.

(4) EFT L 8 af 12.1.2001, s. 1.

(5) ISA: Program om interoperabilitetsløsninger for europæiske offentlige myndigheder, afgørelse nr. 922/2009/EF.

(6) Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (EFT L 317 af 3.12.2001, s. 1).

(7) Bilag IV til SEK(2010) 1360.